Nuwe OP-rugbybaas te besig om oor rooftog te tob | Netwerk24
Nuwe OP-rugbybaas te besig om oor rooftog te tob
Deur Odette Parfitt En Cara-Lee Dorfling 10 April 2017 14:31
Hy is vroeg Maandagoggend deur twee gewapende mans van geld en 'n Chevrolet-bakkie beroof, maar sy nuwe pos as OP-rugbyhoof hou hom te besig om oor die voorval te tob.
André Rademan Foto: WERNER HILLS
Só het André Rademan, nuutverkose president van die OP Rugbyunie (Opru), in 'n telefoniese gesprek aan Netwerk24 gesê. Rademan is Saterdag in Port Elizabeth gekies as die man wat die bestuur van die unie by Monde Tabata, die Suid-Afrikaanse Rugbyunie se administrateur, sal oorneem.
"Ek het vier vergaderings Maandagoggend gehad, so ek het ná die voorval dadelik met my dag aangegaan," sê Rademan. "Daar is te veel ander dinge wat gedoen moet word."
Hy het vertel dat hy en 'n werknemer kort ná 07:00 by sy vulstasiewinkel in Struandale beroof is.
"Toe ons by die deur instap, was daar twee mans agter ons," sê Rademan. "Hulle het ons met vuurwapens gedreig en geld geëis, en daarna het hulle met my bakkie weggery.
"Ek voel eintlik die slegste oor die dokumente wat op die voorste sitplek gelê het, wat vir my gegee is in my nuwe amp as rugbyhoof. Ek het eintlik die rowers gevra of ek darem my dokumente kan vat, maar toe is hulle weg met die bakkie."
Kapt. Sandra Janse van Rensburg, polisiewoordvoerder, het bevestig dat die polisie 'n gewapende rooftog ondersoek. Hulle is op soek na vyf mans, waaronder drie wat hulleself as klante voorgedoen het terwyl die ander twee Rademan met vuurwapens gedreig het.